دارت جريدة “ليكونوميست” بشراكة مع مؤسسة “سونجيريا” استطلاع رأي نشراتو الحريدة فعدد لبارح الجمعة، كتقول فيه أن 51 فالمية من المستجوبين فهذ الاستطلاع شافو بأنهم ماراضيينش على تسيير حكومة بنعرفة بسبب القرارات السيئة اللي تخادت مللي بدا الوباء. وغير 10 فالمية اللي بينو على ثقتهم فتدبير رئيس الحكومة بنعرفة لجائحة كورونا، بينما 20 فالمية من ثلثي المستجوبين انتقدو بشدة التدبير ديالو، و45 شافو بأن هذ التدبير سلبي كثر مللي هو إيجابي. وختلفات الأسباب علاش المغاربة ماحاملينش التدبير الحكومي ديال الجايحة، بحيث 14 فالمية كيقولو بسبب غياب الإجراءات الاحترازية الفعالة لمكافحة الفيروس، و13 فالمية بسبب قلة التواصل، و8 فالمية بسبب التأخر فاتخاذ هذ القرارات، و3 فالمية لأسباب خرى. بالنسبة لرأي المغاربة فالتدابير الحكومية فهذ الجايحة حسب المنطقة فين عايشيين، ف72 فالمية من سكان الجهة الشمالية والشرقية غير راضين على هذ الإجراءات، مقابل 8 فالمية دالناس اللي راضيين، بينما بين الاستطلاع أن الجهات اللي منتشر فيها كورونا كثر هي اللي منتقداتش بزاف التدابير الحكومية. وبين الاستطلاع أن منسوب ثقة المواطنين فالحكومة غادي وكينزل، واخا كانو ثايقين فيها بشكل كبير فبداية الوباء. 
ليكونوميست: كثر من النص ديال المغاربة ماراضيينش على تسيير حكومة بنعرفة لجايحة كورونا